b'\n_START_ARTICLE_\nTulle\n_START_SECTION_\nGeografija\n_START_PARAGRAPH_\nKraj le\xc5\xbei v pokrajini Limousin na zahodnem robu Centralnega masiva ob reki Corr\xc3\xa8ze, 100 km ju\xc5\xbeno od sredi\xc5\xa1\xc4\x8da regije Limogesa.\n_START_SECTION_\nZgodovina\n_START_PARAGRAPH_\nIme kraja izhaja od boginje Tutelle, kateri je bil v rimskem \xc4\x8dasu posve\xc4\x8den tamkaj\xc5\xa1nji tempelj. Prvotni samostan sv. Mihaela, ustanovljen v 7. stoletju, je bil med invazijo Normanov leta 846 poru\xc5\xa1en. Novej\xc5\xa1a v 12. stoletju zgrajena opatija je bila leta 1317 po dekretu pape\xc5\xbea Janeza XXII. povzdignjena v katedralo novoustanovljene \xc5\xa1kofije Tulle._NEWLINE_Med stoletno vojno so kraj dvakrat osvojili Angle\xc5\xbei (1346 in 1369), vmes je v kraju razsajala kuga._NEWLINE_Med verskimi vojnami je kraj leta 1577 uspel zadr\xc5\xbeati prvi napad hugenotov, vendar so se ga le-ti kasneje v letu 1585 uspeli polastiti in opusto\xc5\xa1iti._NEWLINE_V \xc4\x8dasu francoske revolucije je bil kraj ponovno na udaru. Katedrala in opatijske zgradbe so bile tako preurejene v tovarno oro\xc5\xbeja. Cerkev je bila ponovno odprta za bogoslu\xc5\xbeje v letu 1803, naziv katedrale pa je pridobila nazaj v letu 1823._NEWLINE_Med drugo svetovno vojno, 9. junija 1944, je 2. SS-tankovska divizija \xc2\xbbDas Reich\xc2\xab izvedla masaker nad 99-imi doma\xc4\x8dini, 101-ega pa deportirala.'